Author: User
Company: MFSR

Doložka finančných, ekonomických, environmentálnych vplyvov
 a vplyvov na zamestnanosť

	1. Odhad dopadov na verejné financie

	Návrh zákona nemá vplyv na verejné financie.

	2. Odhad dopadov na obyvateľov, hospodárenie podnikateľskej sféry a iných právnických osôb

	Z dôvodu úpravy § 23 zákona o dani z pridanej hodnoty možno predpokladať, že zmena systému pri nadmerných odpočtoch bude mať dopad na hospodárenie tých podnikateľov, ktorí vykazujú stratu z podnikania, to znamená, že ich náklady permanentne prevyšujú výnosy. Úprava však nebude mať negatívny dopad na platiteľov dane, ktorí budú vykazovať nadmerné odpočty z dôvodu vývozu tovaru a služieb alebo z dôvodu základnej sadzby dane na vstupe a zníženej sadzby dane na výstupe.
 
	3. Odhad dopadov na životné prostredie

	Návrh zákona nemá vplyv na životné prostredie.

	4. Odhad dopadov na zamestnanosť

	Predmetný zákon nebude mať negatívny vplyv na zamestnanosť a tvorbu pracovných miest. 
	Vzhľadom na stále sa zvyšujúcu náročnosť legislatívnych prác v súvislosti s aproximáciou zákona o dani z pridanej hodnoty s právom Európskej únie a ďalšími úlohami vyplývajúcimi z prístupového procesu je nevyhnutné posilniť odbor nepriamych daní ministerstva financií o 3 pracovníkov s právnickým vzdelaním. Odbor nepriamych daní nebol doteraz personálne posilnený a nedostatočné personálne obsadenie ohrozuje realizáciu harmonogramu aproximácie práva v stanovených termínoch.  
	Daň z pridanej hodnoty patrí medzi prioritné oblasti aproximácie práva a pred vstupom do Európskej únie je nevyhnutné do zákona o dani z pridanej hodnoty zapracovať osobitný režim uplatňovania dane pri intrakomunitárnych dodávkach tovarov a služieb v rámci jednotného trhu Európskej únie. Vzhľadom na to, že pôjde o náročnú úpravu uplatňovania dane v rámci jednotného trhu Európskej únie vo väzbách na tento trh, bude nevyhnutné zo strany ministerstva financií zabezpečovať aj metodiku v danej oblasti.
	Predpokladá sa, že personálne požiadavky budú predstavovať nároky na štátny rozpočet vo výške cca 1 mil. Sk ročne.